ET Euroopa Liidu Teataja C 206/29

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 206/13)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) NR 510/2006

„KARLOVARSKÉ TROJHRÁNKY”

EÜ NR: CZ/PGI/005/0397/19.10.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a, CZ-160 68 Praha 6 Tel: (420) 220 383 111 Faks: (420) 224 324 718 E-post: posta@upv.cz

2. Taotlejate rühm:

Nimi: Sdružení výrobců Karlovarských trojhránků Aadress: Slepá 517/1, CZ-360 05 Karlovy Vary Tel: (420) 353 563 006 Faks: (420) 353 563 006 E-post: obchod@karlovarskapekarna.cz Koosseis: tootjad/töötlejad ( X ) muud ( )

3. Toote liik:

Rühm 2.4: Küpsised — vahvlid

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Karlovarské trojhránky”

4.2. Kirjeldus: Toodet „Karlovarské trojhránky” valmistatakse traditsioonilise retsepti järgi — ümmargune lame vahvliketas „Karlové oplatky” lõigatakse kolmnurkseteks sektoriteks, millele puistatakse peale erinevaid segusid — vt järgmine lõik). Kaheksa „Karlovarské oplatky” vahvlit laotakse üksteise peale, kihtide vahele pannakse kakao- või šokolaaditäidis ning seejärel lõigatakse toode lõikuriga kaheksaks sektoriks. Sellisel viisil saadud tooted pakitakse kas üksikult või mitmekaupa.

Toode „Karlovarské oplatky”, millest valmistatakse toodet „Karlovarské trojhránky”, kujutab endast umbes 19 cm läbimõõduga lamedat ümmargust ketast. Toode koosneb kahest õhukesest vahvlikettast, mille servas on 30 mm laiune lehepärga kujutav iseloomulik reljeef, sellest allpool on vähemalt 20 mm laiune ringikujuline tekst „Karlovarské oplatky”. Vahvli keskel on kujutatud kuurortlinna Karlovy Vary üks sümboleist — kas mineraalveepurskkaev või legendi järgi linna asutamisega seostatav mägikits. Olulise tähtsusega on Karlovy Vary mineraalvesi, mis annab vahvlile maitset ja vahvliketastele niiskust. Vahvliketastele puistatakse suhkru ja sarapuupähklite segu (või, olenevalt sordist, muude maitsete saamiseks enamasti mandlite, kakao, vanilli või kaneeli segu) ning ühendatakse küpsetamisel omavahel üheks vahvliks. Vahvlid on krõbedad, kerged, õhukesed ja ümmargused ning neil on eriline maitse ja lõhn.

„Karlovarské oplatky/trojhránky” põhikoostisained on nisujahu, Karlovy Vary mineraalvesi, taimne rasv, suhkur, piim, munasegu, tärklis, küpsetuspulber ja või ning sõltuvalt kasutatud puistesegust sarapuupähklid, mandlid, kakaopulber, vanill või kaneel.

Toote „Karlovarské oplatky/trojhránky” tootmiseks kasutatav Karlovy Vary mineraalvesi on määratletud piirkonnale tunnuslike eriomadustega. Karlovy Vary mineraalvee omaduste toimel kujunevad vahvlile väga iseloomulikud krõbedus, lõhn ja maitse. Karlovy Vary mineraalvesi on vesinikkarbonaate, sulfaate ja kloriide sisaldav looduslik gaseeritud vesi, mis jõuab maapinnale temperatuuriga 73 °C üle 800 m sügavusest tektoonilise tekkega maalõhest. Kõnealune vesi sisaldab liitiumit, naatriumit, kaaliumit, rubiidiumit, tseesiumit, vaske, berülliumit, magneesiumit, kaltsiumit, strontsiumit, tsinki, kaadmiumit, alumiiniumit, tina, pliid, arseeni, antimoni, seleeni, mangaani, rauda, koobaltit, niklit, fluoriide, kloriide, bromiide, sulfaate, vesinikkarbonaate, karbonaate ja ränihapet. Tšehhi suurimas kuurortlinnas Karlovy Varys on seda vett kasutatud sajandeid, et leevendada kroonilisi maohaavandeid, sapiteede vaevusi, sealhulgas postkoletsüstektoomia sündroomi, kroonilisi kõhunäärme- ja maksahaigusi, samuti põiekividest ja luuvalust tingitud vaevusi.

4.3. Geograafiline piirkond: Kuurortlinna Karlovy Vary territooriumiga hõlmatud ala.

4.4. Päritolutõend: Tootmine toimub kooskõlas kehtivate toiduainetetootmise eeskirjadega; tootmisprotsessi käigus kasutatakse ohuanalüüsi ja kriitiliste kontrollpunktide (HACCP) süsteemi. Tootjad peavad registrit toorainetarnijate (sealhulgas Karlovy Vary mineraalvee tarnijate) ja lõpptoodete ostjate kohta. Igale tootele lisatakse teave tootja kohta. Spetsifikaadi järgimist kontrollib Tšehhi põllumajandus- ja toiduinspektsiooni (Státní zemědělská a potravinářská inspekce) Plzeňi piirkonna eest vastutav kohalik allasutus.

4.5. Tootmismeetod: Toode „Karlovarské oplatky”, millest valmistatakse toodet „Karlovarské trojhránky”, koosneb kahest umbes 19 cm läbimõõduga õhukesest ümmargusest vahvlikettast, mille pealispinnal on iseloomulik reljeef (vt punkt 4.2). Tainas valmistatakse eespool (vt punkt 4.2) loetletud koostisosade segamisel Karlovy Vary värske mineraalveega. Pärast küpsetamist niisutatakse vahvleid Karlovy Vary mineraalveega ning seejärel küpsetatakse suhkru ja sarapuupähklite segu abil (või, sõltuvalt sordist, muu maitsega segu abil, vt punkt 4.2) kahekaupa ühendatuna. Tootmisprotsessi lõpus ühendatakse vahvlid kakao- või šokolaaditäidise abil kaheksaks kihiks. Täidis valmistatakse järgmistest koostisainetest: šokolaadihelbed, tahke taimerasv, piimapulber, kakao, suhkur, sojapulber ja toote „Karlovarské oplatky” tükikesed. Täidis sisaldab toote „Karlovarské oplatky” (küpsetatud ja purustatud) tükikesi 7 % ulatuses. Täidise valmistamisel omandavad kõik koostisained järk-järgult kreemja konsistentsi. Seejärel määritakse täidist vahvlite pealmisele küljele, kaheksa vahvlit laotakse üksteise otsa, surutakse kokku, nende servad tasandatakse ning toode lõigatakse kaheksaks kolmnurgaks. Seejärel pakitakse vahvlid üksikult või 150 g või 200 g mahutavatesse karpidesse.

Toote kvaliteedi ja tunnuslike omaduste säilitamiseks on oluline, et vähemalt vahvlite tootmine, ladustamine ja vahvlikettaid ühendav küpsetamine toimuks määratletud piirkonnas.

4.6. Seos: Toote „Karlovarské trojhránky” eriomadused tulenevad Karlovy Vary määratletud piirkonna allikatest saadud raviomadustega mineraalvee ja traditsioonilise retsepti kasutamisest (vt punkt 4.2).

Esimesed ajaloolised tõendid määratletud geograafilisel alal toodetud „Karlovarské oplatky” kohta, millest toodet „Karlovarské trojhránky” valmistatakse, ulatuvad 18. sajandi keskpaika. Toodet „Karlovarské trojhránky” valmistatakse traditsioonide kohaselt juba üle kahe sajandi. Tänapäeval kasutatavad neid Karlovy Vary piirkondlikud asutused müügiedenduskampaaniates ja üleriigiline organisatsioon Czech Tourism rahvusvahelistel esitlustel ja muudes kampaaniates. Nende kvaliteeti ja populaarsust toetab muu hulgas asjaolu, et neid esitleti 2005. aastal Šotimaal Edinburghis Euroopa Liidu ja Jaapani vahelise toidufestivali raames ning et maailmakuulus hokimängija Jaromír Jágr on neid nimetanud oma lemmikmaiustuseks.

11. veebruaril 2000 kanti päritolunimetus „Karlovarské trojhránky” Tšehhi Vabariigis päritolunimetuste registrisse registreerimisnumbriga 171 ning 29. mail 2001 registreeriti see nimetus vastavalt Lissaboni kokkuleppele rahvusvaheliselt numbriga 838.

4.7. Kontrolliasutus:

Nimi: Státní zemědělská a potravinářská inspekce, inspektorát Plzeň Aadress: Jiráskovo náměstí 8, CZ-308 58 Plzeň 8 Tel: (420) 377 433 411 Faks: (420) 377 455 229 E-post: plzen@szpi.gov.cz

4.8. Märgistus: „KARLOVARSKÉ TROJHRÁNKY”

Toote nimetus peab peamise tunnusena olema nähtav toote esiküljel/pakendil.

(1) ELT L 93, 31.3.2006, lk 12.